Preşedintele PNL, Nicolae Ciucă, a vorbit luni seară, 4 martie, despre candidatul partidului la alegerile prezidențiale.
Întrebat dacă PNL va avea un candidat comun cu PSD, Ciucă a răspuns, la Digi24, că mai întâi trebuie văzute care sunt rezultatele alegerilor locale şi europarlamentare.
"Să vedem care sunt rezultatele alegerilor locale şi europarlamentare, care este profilarea din perspectiva percepţiei. Funcţia de preşedinte nu se negociază între două partide, este cea mai importantă funcţie, cetăţenii trebuie să aleagă persoana", a spus Ciucă.
El a menţionat că PNL nu poate să se dea deoparte şi să nu aibă candidat la preşedinţia României.
"Este o chestiune pe care am clarificat-o spunând că PNL a avut de-a lungul istoriei curajul să-şi asume toate aceste momente importante (...) cine ştie ce ar putea să apară care să schimbe fundamental această opţiune şi atitudine a noastră?! Este o perspectivă care să ţină cont de o schimbare fundamentală prin care PNL să fie determinat să nu aibă candidat la preşedinţie", a mai arătat liderul PNL.
Întrebat dacă liderul PSD, Marcel Ciolacu, face presiuni pentru a fi candidatul coaliţiei, Nicolae Ciucă a spus: "În interiorul unei coaliţii există discuţii, presiunile se rezolvă şi se scad pe timpul negocierilor. Fiecare ne dorim ca în această coaliţie să avem propria identitate doctrinară şi ideologică".